|  |  |
| --- | --- |
| OTSUS | EELNÕU |
| Kadrina | 25. september 2024 nr  |
|  |  |

Arvamuse andmine maavara kaevandamise keskkonnaloa taotluse kohta Soomukse III

liivakarjääri mäeeraldisel

Kooskõlas maapõueseaduse (edaspidi MaaPS) § 49 lõikega 6 edastas Keskkonnaamet 08.08.2024 kirjaga nr DM-129049-4 „Arvamuse küsimine maavara kaevandamise keskkonnaloa taotluse kohta Soomukse III liivakarjääri mäeeraldisel“ (registreeritud Kadrina Vallavalituse dokumendiregistris 08.08.202 nr all 6-3/357/2024) Kadrina Vallavalitsusele EMG Karjäärid OÜ poolt esitatud Soomukse III liivakarjääri kaevandamisloa taotluse tutvumiseks ja arvamuse avaldamiseks. Tuginedes kohaliku omavalitsuse korralduse seaduse (edaspidi KOKS) § 22 lõikele 2 palub Keskkonnaamet vallavolikogul esitada arvamus esimesel võimalusel, kuid mitte hiljem kui kahe kuu jooksul, s.o hiljemalt 08.10.2024.

Keskkonnaamet tunnistas korralduse nr DM-120674-26 ja sellega antud Soomukse III liivakarjääri kaevandamisloa nr KL-516412 16.02.2024 vaideotsusega nr 1-7/23/222-10 kehtetuks. EMG Karjäärid OÜ esitas Keskkonnaametile 14.03.2024 taotluse (registreeritud keskkonnaotsuste infosüsteemis KOTKAS 18.04.2024 numbriga DM-120674‑27) menetluse nr M-120674 uuendamiseks. **Käesolev menetlus nr M-129049 on menetluse nr M-120674 jätk**.

Taotletav Soomukse III liivakarjäär asub Lääne-Viru maakonnas Kadrina vallas Arbavere külas

riigiomandisse kuuluval kinnistul Loobu metskond 31 (katastritunnus 27202:001:0458). Taotletav mäeeraldis hõlmab täielikult Soomukse liivamaardla (maavarade registri registrikaart nr 0362) täiteliiva aktiivse tarbevaru 12 plokki. Kinnistu valitseja on Kliimaministeerium ja volitatud asutus Riigimetsa Majandamise Keskus (RMK). Taotletav mäeeraldise pindala on 4,65 ha ja mäeeraldise teenindusmaa pindala on 5,37 ha.

Keskkonnaluba taotletakse 15 aastaks. Kaevandatud maavara kasutamise otstarbeks on taotluse seletuskirjas märgitud täitematerjal üld- ja teedeehituses. Kaevandatud maa planeeritakse korrastada metsamaaks.

Soomukse III liivakarjäär piirneb idast Soomukse liivamaardla aktiivse tarbevaru plokkidega 3, 4 ja 5, mille piires kaevandab EMG Karjäärid OÜ Soomukse II kruusakarjääri mäeeraldisel kaevandamisloa nr L.MK/319032 alusel, luba on kehtivusega kuni 01.07.2025 (loa omanik Metsatervenduse OÜ). Kaevandatavaks materjaliks on ehitusliiv ja- kruus ning täiteliiv (maavara kvaliteet määratud 2005. a määrus nr 44 järgi). Soomukse II kruusakarjäär külgneb idast Soomukse kruusakarjääri mäeeraldisega, kus kaevandab ehitusliiva ja -kruusa OÜ Kadrina Kommunaal kaevandamisloa nr L.MK.LV-150210 alusel, loa kehtivus kuni 18.06.2028.

Taotletavast mäeeraldisest 30 m kaugusele lääne poole jääb Tapa-Loobu tugimaantee (tee nr 24), mille kaitsevööndi laius on 30 m mõlemale poole äärmise sõiduraja teljest. Mäeeraldisel tee kaitsevööndiga kattumist ei ole, küll aga kattub mäeeraldise teenindusmaa kuni 10 m ulatuses teekaitsevööndiga. Transpordiamet nõustus oma 30.05.2022. a saadetud kirjas nr 7.1-7/22/10673-2 teekaitsevööndi ajutise kasutamisega ning on andnud kooskõlastuse, et teenindusmaa võib moodustada minimaalselt 20 m kaugusele äärmise sõiduraja tee servast.

Mäeeraldisest ~ 20 m kaugusele põhjasuunda jääb nimetu kruuskattega tee, mis on RMK hallata. RMK Lääne-Virumaa metsaülem on andnud 01.07.2022. a kooskõlastuse nr 3-1.1/2022/3625, et mäeeraldise teenindusmaa võib moodustada 10 m kaugusele tee teljest tingimusel, et peale kaevandamistegevuse lõppemist korrastatakse teenindusmaa ala metsamaaks ja teel liiklejate ohutus oleks tagatud. Soomukse III liivakarjääri mäeeraldis kattub valdavalt lageraie languga, kuhu uusi puude istikuid vastavalt RMK metsatööde kaardile ei ole veel istutatud. Mäeeraldise idaküljele jääb männinoorendik.

Lähimad majapidamised asuvad taotletava maardla teenindusmaast ~115 m kaugusel kagus Linnumäe kinnistul (katastritunnus: 27301:001:0170) ja ~325 m kaugusel kirdes Kõrtsi kinnistul (katastritunnus: 27301:001:0170).

Taotluse seletuskirjas tuuakse välja, et taotletava maardla ja selle teenindusmaa piires puuduvad looduskaitse-, muinsuskaitse-, ajaloo-, kultuuri- või arheoloogilise väärtusega alad. Taotletava Soomukse III liivakarjääri piiresse ei jää kaitstavaid loodusobjekte ega tehnorajatisi ning nende kitsendusi.

Olles tutvunud taotluse materjalidega, toob Kadrina vallavolikogu välja alljärgneva:

1. Kadrina valla üldplaneeringu kohaselt asub taotletav maardla koos teenindusmaaga täielikult väärtusliku maastiku alal ja rohelise võrgustiku alal. Üldplaneeringu kohaselt paikneb taotletava maardla teenindusmaa läänekülg Tapa-Loobu tugimaantee (tee nr 24) ilusa teelõigu piirkonnas.

2. EMG Karjäärid OÜ ja Kadrina Vallavalitsuse esindajad kohtusid 12.03.2024. Kohtumisel väljendasid valla esindajad, et on valmis kaaluma nõusoleku andmist keskkonnaloa väljastamiseks Soomukse III liivakarjääris juhul, kui EMG Karjäärid OÜ korrigeerib Soomukse III liivakarjääri piire ja mahtusid võttes seejuures arvesse ja pöörates erilist tähelepanu piirkonnas asuvatele kaitsealustele liikidele.

EMG Karjäärid OÜ esindaja tutvustas 24.04.2024 Kadrina vallavolikogu istungil sel hetkel planeeritavat uuendatud taotlust.

3. Kaevandamistegevuse käigus tuleb pöörata tähelepanu asjaolule, et lähimas, maardlast kagusuunas jäävas majapidamises ei ületaks müratase taluvuse piire. Selle tagamiseks tuleb Soomukse III liivakarjääri mäeeraldise teenindusmaa piirile, Linnumäe kinnistupoolsele alale, rajada müratõkkevall kõrgusega kolm meetrit. Mobiilne töötlemissõlm (nt purustus- ja sorteerimissõlm, sõelumiskompleks) ei tohi töötamise ajal, mäeeraldisel ega selle teenindusmaal, paikneda Linnumäe kinnistul asuvatele hoonetele lähemal kui 300 m.

4. Sademetevaesel perioodil, kui ööpäeva keskmine välistemperatuur on üle +5 ℃ ning toimub kaevandamistegevus, tuleb kasta karjääris kaevise transportimisel kasutatavaid karjäärisiseseid teid ning mobiilset töötlemissõlme ajal, mil toimub väljatud materjali sorteerimine vms tegevus, et vältida tahkete osakeste levikut välisõhus.

5. Lähtudes Keskkonnaametile esitatud pöördumistest (registreeritud dokumendisüsteemis KOTKAS numbrite all DM-120674-18, DM-120674-19, DM-120674-20, DM-120674-23 ja DM-120674-24) rõhutab Kadrina vallavolikogu, et eraisikute poolt edastatud ja toonasesse loasse lisatud tingimused kantaks üle käesolevasse menetlusse:

kui kaevandamise tõttu vesi ümberkaudsetest kaevudest kaob, või selle kvaliteet halveneb, tuleb kaevandamisloa omanikul tagada kvaliteetne joogi- ja tarbevesi kas vana salvkaevu süvendamise või uue salv- või puurkaevu rajamise teel kuue kuu jooksul peale kaebuse laekumist.

Eeltoodust tulenevalt ning võttes aluseks maapõueseaduse § 49 lõike 6, § 16 lõike 1, Kadrina Vallavolikogu

o t s u s t a b:

1. Nõustuda EMG Karjäärid OÜ maavara kaevandamise keskkonnaloa taotlusega tingimusel, et arvestatakse Kadrina valla poolt käesolevas arvamuses esitatut.

2. Otsus jõustub teatavakstegemisest.

Isikul, kelle õigusi otsusega või haldusmenetluse käigus rikuti, on õigus esitada kaebus Tartu Halduskohtule haldusmenetluse seadustikus sätestatud korras ja tingimustel.

|  |
| --- |
|  |
| (allkirjastatud digitaalselt) |  |
| Madis Viise |   |
| vallavolikogu esimees |   |